Sklep Sveta

z dne 24. novembra 2003

o zaključku posvetovalnega postopka s Srednjeafriško republiko in sprejetju ustreznih ukrepov na podlagi člena 96 Sporazuma iz Cotonouja

(2003/837/ES)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Sporazuma o partnerstvu AKP-ES, podpisanega v Cotonouju (Benin) dne 23. junija 2000 [1], v nadaljnjem besedilu "Sporazum iz Cotonouja",

ob upoštevanju Sklepa Sveta 2003/159/ES z dne 19. decembra 2002 o sklenitvi Sporazuma o partnerstvu med skupino afriških, karibskih in pacifiških držav na eni strani ter Evropsko skupnostjo in njenimi državami članicami na drugi strani, podpisanega v Cotonouju dne 23. junija 2000 [2], in zlasti člena 3 Sklepa,

ob upoštevanju Notranjega sporazuma med predstavniki vlad držav članic, ki so se sestali v okviru Sveta, o ukrepih, ki jih je treba sprejeti, in postopkih, ki jih je treba upoštevati pri izvajanju Sporazuma o partnerstvu AKP-ES [3], in zlasti člena 3 Sporazuma,

ob upoštevanju predloga Komisije,

ob upoštevanju naslednjega:

(1) Državni udar z dne 15. marca 2003, ki ga je Evropska unija obsodila v svoji izjavi z dne 21. marca 2003, pomeni kršitev bistvenih elementov člena 9 Sporazuma iz Cotonouja, na katerih temelji partnerstvo AKP-ES, namreč spoštovanje demokratičnih načel in pravne države.

(2) V skladu s členom 96 Sporazuma iz Cotonouja so 12. junija 2003 potekala posvetovanja z državami AKP in Srednjeafriško republiko, v katerih so srednjeafriške oblasti sprejele posebne obveze, da bodo v trimesečnem obdobju poglobljenega dialoga odpravile pomanjkljivosti, ki jih je ugotovila Evropska unija.

(3) Ob koncu tega obdobja Evropska unija na splošno ugotavlja, da se je začel prehod k vrnitvi k ustavni ureditvi. Vendar pa še vedno obstaja precejšnja negotovost glede trdnosti in jasnosti političnih smernic srednjeafriških oblasti ter zmožnosti srednjeafriške uprave, da te smernice izvaja.

(4) Zato je treba sprejeti ustrezne ukrepe na podlagi člena 96 Sporazuma iz Cotonouja –

SKLENIL:

Člen 1

Posvetovanja s Srednjeafriško republiko na podlagi člena 96 Sporazuma iz Cotonouja se zaključijo.

Člen 2

Ukrepi, določeni v osnutku pisma iz Priloge, se sprejmejo kot ustrezni ukrepi na podlagi člena 96(2)(c) Sporazuma iz Cotonouja.

Člen 3

Ta sklep začne veljati na dan objave v Uradnem listu Evropske unije.

Uporablja se do 30. junija 2005.

V Bruslju, 24. novembra 2003

Za Svet

Predsednik

G. Magri

[1] UL L 317, 15.12.2000, str. 3.

[2] UL L 65, 8.3.2003, str. 27.

[3] UL L 317, 15.12.2000, str. 376.

--------------------------------------------------

PRILOGA

Ministrskemu predsedniku, voditelju Nacionalne prehodne Vlade Srednjeafriške republike

Spoštovani,

Evropska unija pripisuje velik pomen določbam člena 9 Sporazuma iz Cotonouja. Spoštovanje demokratičnih načel in človekovih pravic, vključno s spoštovanjem temeljnih socialnih pravic in pravne države, na katerih temelji partnerstvo AKP-EU, so bistveni elementi tega sporazuma in s tem osnova naših odnosov.

V tem duhu je Evropska unija v svoji izjavi z dne 21. marca 2003 odločno obsodila državni udar z dne 15. marca.

V zvezi s tem je Svet Evropske unije 22. maja 2003 zato sklenil, da oblasti Srednjeafriške republike in držav AKP povabi k posvetovanjem, da bi podrobno preučili razmere in možnosti za njihovo ureditev.

Ta posvetovanja so potekala 12. junija 2003 v Bruslju. Ob tej priložnosti so se obravnavala različna temeljna vprašanja in obe strani sta imeli možnost predstaviti stališče srednjeafriških oblasti ter vašo oceno razmer. Evropska unija je z zadovoljstvom vzela na znanje, da so srednjeafriške oblasti sprejele določene obveze, zlasti zagotoviti vrnitev k ustavni ureditvi, ohraniti večstrankarski politični sistem in začeti nacionalni dialog ter prestrukturirati obrambne in varnostne sile, izboljšati upravljanje javnih financ in boj proti korupciji, da bi se omogočilo redno pokrivanje suverenih izdatkov države, predvsem redno izplačilo plač.

Dogovorjeno je bilo tudi, da bo v trimesečnem obdobju v Banguiju potekal poglobljen dialog o različnih zastavljenih vprašanjih in da se bodo ob koncu tega obdobja razmere ponovno preučile.

Ta redni poglobljeni dialog je potekal v Banguiju. Temeljil je na poročilu o stanju in mesečnih poročilih o spremljanju, ki so bila predložena članom Nadzornega odbora. Uresničevanje obvez so na kraju samem sistematično ocenjevali predstavniki predsedstva in Komisije v sodelovanju s predstavniki Programa ZN za razvoj in veleposlaniki AKP. Poleg tega je skupina AKP od 17. do 20. avgusta v Srednjeafriško republiko poslala poizvedovalno misijo, katere sklepi so bili vključeni v poročila odbora, ki je spremljal posvetovanja.

Na podlagi spremljanja je bilo ugotovljeno, da so nekatere obveze privedle do spodbudnih potez s strani srednjeafriških oblasti. Ugotovljeno je bilo zlasti naslednje:

- zaključen je bil nacionalni dialog s sprejetjem 126 priporočil, razdeljenih v 10 skupin,

- Nacionalni prehodni svet deluje normalno, njegova mnenja so javna in njegova priporočila se pretežno upoštevajo,

- od marca do avgusta 2003 so se plače izplačevale, četudi z določenimi zamudami,

- Svet ministrov je 11. septembra 2003 odobril akcijski načrt za izboljšanje javnih financ,

- izvajala so se priporočila, ki jih je Srednjeafriški republiki dala misija Kimberley.

Vendar pa ostajajo naslednje skrbi:

- medtem ko dejavnosti različnih političnih strank potekajo normalno, status opozicije še vedno ni bil predstavljen Nacionalnemu prehodnemu svetu,

- časovnemu načrtu volitev, predloženemu ob začetku posvetovanj, niso sledile nove dejavnosti ali ukrepi,

- kot je ugotovil generalni sekretar ZN v svojem poročilu Varnostnemu svetu junija 2003, so se razmere glede človekovih pravic v prvi polovici leta poslabšale. Čeprav se zdi, da to poslabšanje med politično/vojaško krizo ni bilo tako očitno, vzroki za skrb ostajajo. Tisk, Nacionalni prehodni svet, Urad Visokega komisariata za človekove pravice in drugi viri poročajo o pogostih kršitvah človekovih pravic, zlasti s strani vojaških sil ali "osvoboditeljev",

- razmeroma pravočasno izplačevanje plač v večjem delu obdobja pomeni precejšen napredek. Vendar pa je nadaljevanje te prakse, ki so jo do sedaj omogočali predvsem zunanji prispevki, odvisno od zelo majhnih davčnih in carinskih prihodkov,

- v tem okviru finančne strogosti so bila storjena določena prizadevanja, da bi se odplačal državni dolg, povečali davčni in carinski prihodki, pregledalo finančno poslovanje podjetij javnega sektorja in zmanjšali izdatki. 11. septembra 2003 je bil sprejet načrt za izboljšanje javnih financ, vendar pa je treba določiti še načine in časovni načrt za njegovo uvedbo,

- izvedli so se ad hoc ukrepi za boj proti korupciji, vključno z aretacijami. Vendar se zdi, da niso del celovitega akcijskega načrta in da se protikorupcijski zakon ne uporablja sistematično. Medtem ko se aretacije oseb, odgovornih za prejšnji režim, nadaljujejo, se zdi, da praksa korupcije ostaja,

- s pomembno pomočjo Francije so bili sprejeti ukrepi za okrepitev oboroženih sil (imenovanja, ponovna vključitev, oblikovanje novih enot, odpošiljanje v pokrajine, usposabljanje itd.). Vendar ker ni eksplicitnega programa, namen teh ukrepov, ni jasen. Pričakuje se tudi revidirano pismo o politiki razoroževanja, demobilizacije in ponovne vključitve.

V splošnem je mogoče sklepati, da se je začel prehod k vrnitvi k ustavni ureditvi. Vendar pa še vedno obstaja precejšnja negotovost glede trdnosti in jasnosti političnih smernic oblasti ter zmožnosti uprave, da te smernice izvaja.

Glede na sprejete obveze in to oceno njihovega izvajanja so Evropska skupnost in njene države članice pripravljene zaključiti posvetovanja, ki so potekala v skladu s členom 96 Sporazuma iz Cotonouja. Ker je v okviru obvez z dne 12. junija 2003 pomembne ukrepe treba še uresničiti, je Svet Evropske unije sklenil, da kot ustrezne ukrepe na podlagi člena 96(2)(c) Sporazuma iz Cotonouja uvede:

delno prekinitev sodelovanja in postopno nadaljevanje drugih področij sodelovanja za podporo prizadevanjem srednjeafriških oblasti na podlagi dejanskega uresničevanja obvez, sprejetih na zasedanju 12. junija 2003, ter doseženega napredka pri prehodu v demokracijo. Ta delna prekinitev se nanaša na projekte za izgradnjo ceste Bouar-Garoua Boulai, popravilo cest v Banguiju in makroekonomsko podporo. Obnovitev prekinjenega sodelovanja bo temeljila na zgornjih merilih.

Ta pristop bi bil lahko naslednji:

A. Nadaljevanje obstoječega sodelovanja

(i) Po zaključku posvetovanj bo obstoječe sodelovanje ostalo osredotočeno na socialna področja, zlasti zdravstvo, in na neposredno podporo prebivalstvu. Poleg tega bo ad hoc podpora namenjena ukrepom oblasti za izpolnitev svojih obvez, zlasti na področju priprave volitev, odgovornega vodenja, institucionalne podpore in tehnične pomoči pri sprejemanju akcijskega načrta za izboljšanje javnih financ.

(ii) Ko bo vlada pripravila jasno politično pismo o programu razoroževanja, demobilizacije in ponovne vključitve ter določila splošne smernice za prestrukturiranje vojske in varnostnih sil, se bo preučila podpora dejavnostim za ohranjanje miru in konsolidacijo varnostnih operacij v Srednjeafriški republiki v okviru "Multidonor Rehabilitation and Reinsertion Programme" (MDRP) Svetovne banke preko Programa ZN za razvoj.

B. Obnovitev prekinjenega sodelovanja

(i) Ko bo sprejet volilni načrt, ki opredeljuje korake in postopke za organizacijo različnih volitev, in če bo zagotovljeno spoštovanje človekovih pravic, se bo obnovila makroekonomska podpora, kot dopolnitev programa MDS. Ta podpora bo zagotovljena pod pogojem, da bo pripravljen program za izboljšanje javnih financ. V zvezi s tem bodo Komisija in države članice spodbujale večstranske donatorje, da čim prej na kraju samem obnovijo svoje odnose s srednjeafriškimi oblastmi.

(ii) Popolna in celovita obnovitev sodelovanja bo dosežena, ko bosta ponovno vzpostavljena demokracija in pravna država po volitvah, ki morajo potekati najpozneje v začetku leta 2005. Vendar pa je za to lahko potrebna revizija programa ob upoštevanju novih zahtev in omejitev. Srednjeafriške oblasti in Komisija bodo takoj začele razgovore o tem vprašanju.

Če srednjeafriške oblasti sprejetih obvez ne bi izpolnile, si Evropska skupnost pridržuje pravico, da zmanjša dodeljena sredstva, namenjena Srednjeafriški republiki v okviru devetega ERS, za 20 % na leto od zaključka posvetovanj dalje.

Evropska unija bo še naprej pozorno spremljala razmere in nadaljevanje procesa prehoda. Resnično upa, da se bo okrepljen in tesen politični dialog s srednjeafriškimi oblastmi nadaljeval z namenom vrnitve k pravni državi ter doseganja socialne in gospodarske stabilnosti v Srednjeafriški republiki.

Sprejmite prosim, gospod ministrski predsednik, izraz našega globokega spoštovanja.

V Bruslju,

Za Svet

Za Komisijo

--------------------------------------------------